SKRIFTLIG FORESPØRGSEL E-0057/01

af Hiltrud Breyer (Verts/ALE) til Kommissionen

(22. januar 2001)

Om: Undersøgelse af ulovlig støtte til stålværket Georgsmarienhütte

1. I 1993 betalte delstaten Niedersachen stålværket Georgsmarienhütte (tidligere Klöckner, nu Georgsmarienhütte GmbH) over 80 mio. DM. EU har vurderet, at denne støtte er ulovlig. I begyndelsen af 2000 meddelte Niedersachsens regering, at stålværket havde tilbagebetalt 46 mio. DM inkl. renter.

a) Kan EU bekræfte, at stålværket i begyndelsen af 2000 tilbagebetalte delstaten Niedersachsen 46 mio. DM?

b) Er det sandt, at EU har vurderet, at det betalte beløb var ulovlig støtte?

2. Samtidig med at delstaten Niedersachsen ydede støtte, købte Landkreis Osnabrück og byen Georgsmarienhütte grunde af stålværket til alt for høj pris (ca. 20 mio. DM). I forbindelse med den videre anvendelse af disse arealer er der slet ingen tvivl om, at begge kommuner vil lide betydelige tab, som i forvejen er blevet indkalkuleret som skjult støtte. Har EU ved undersøgelsen af den ulovlige støtte også taget højde for disse grundhandler?

3. Banestrækningen, der kaldes Hüttenbahn, er flere gange blevet solgt frem og tilbage mellem stålværket og Landkreis Osnabrück hhv. dennes trafikselskab VLO, og hver gang har det betydet en klækkelig fortjeneste for stålværket. Har EU ved undersøgelsen af den ulovlige støtte taget højde for disse handler?

4. Agter EU såfremt det endnu ikke er sket at undersøge ovennævnte nærmere og i givet fald træffe de nødvendige forholdsregler? Agter EU i givet fald at underrette forespørgerens sekretariat om disse forholdsregler?

Svar afgivet på Kommissionens vegne af Mario Monti

(16. marts 2001)

1. Efter en procedure, der blev indledt i november 1993(1) i henhold til artikel 6, stk. 4, i Kommissionens beslutning nr. 3855/91/EKSF af 27. november 1991 om fællesskabsregler for støtte til jern- og stålindustrien(2), godkendte Kommissionen ved beslutning nr. 95/437/EKSF af 1. februar 1995(3) en støtte på 15,243 mio. DEM til Georgsmarienhütte GmbH (GMH).

Den 15. juli 1997 besluttede Kommissionen at indlede proceduren i henhold til artikel 6, stk. 5, i beslutning nr. 2496/96/EKSF af 18. december 1996 om fællesskabsregler for statsstøtte til jern- og stålindustrien(4) med hensyn til Niedersachsens støtte på 61,64 mio. DEM til Georgsmarienhütte.

I sin beslutning af 29. juli 1998 fastslog Kommissionen, at støtten var uforenelig med EKSF-traktaten og fællesmarkedet(5).

Den 3. november 1998 ankede Georgsmarienhütte Holding GmbH denne beslutning til Førsteinstansretten (T-181/98). Denne sag er endnu ikke afsluttet.

I henhold til artikel 2 i ovennævnte beslutning skal Tyskland kræve støtten tilbagebetalt med renter. Det beløb, der skulle tilbagebetales, blev nedsat med 24,496 mio. DEM til 37,144 mio. DEM, hvis salget af grunden i Westerkamp blev annulleret.

I januar 2000 underrettede de tyske myndigheder Kommissionen om, at GMH havde tilbagebetalt støtten på 46 mio. DEM inkl. renter til delstaten Niedersachsen. Den 8. maj 2000 fik Kommissionen underretning om, at salget af grunden i Westerkamp var annulleret.

Kommissionen kan derfor bekræfte, at den ulovlige støtte er blevet tilbagebetalt til delstaten Niedersachsen. I Kommissionens beslutning af 29. juli 1998 var der ikke nogen anden støtte, der blev anset for at være ulovlig.

2. Som anført i Kommissionens beslutning af 29. juli 1998 solgte GMH i februar 1994 en række ejendomme til Niedersächsische Landesentwicklungsgesellschaft mbH (NILEG) til en samlet pris af 14,5 mio. DEM. Salget af grunden i Westerkamp (der indgik i denne transaktion) med tab til en pris af 24,496 mio. DEM blev betragtet som ulovlig støtte, der hverken var forenelig med EKSF-traktaten eller fællesmarkedet (svar på spørgsmål 1).

Kommissionens undersøgelse af støtten omfattede ikke andre grundhandler mellem Landkreis Osnabrück, byen Georgsmarienhütte og stålværket GMH.

3. De tyske myndigheder har endnu ikke underrettet Kommissionen om de gentagne salg af Hüttenbahn-jernbanelinjen frem og tilbage mellem Landkreis Osnabrück og dets transportselskab VLO og Georgsmarienhütte, hvor stålværket har opnået en fortjeneste.

4. Kommissionen vil anmode den tyske regering om yderligere oplysninger om disse grundhandler. Hvis de viser, at det er nødvendigt at indlede proceduren efter artikel 6, stk. 5, i beslutning nr. 2496/96/EKSF om fællesskabsregler for statsstøtte til stålindustrien, indleder Kommissionen denne procedure.

En eventuel indledning af proceduren offentliggøres i De Europæiske Fællesskabers Tidende.

(1) EFT C 71 af 9.3.1994.

(2) EFT L 362 af 31.12.1991.

(3) EFT L 257 af 27.10.1995.

(4) EFT L 338 af 28.12.1996.

(5) EFT L 83 af 27.3.1999.